Hokaai eers met Wayde, sê tannie Ans | Netwerk24
Deur Marnus Kok 31 Augustus 2018 17:57
Wayde van Niekerk, die goue seun van Suid-Afrikaanse atletiek, het 'n belangrike eerste tree gegee ná 'n ernstige kniebesering in 2017.
Wayde van Niekerk op die podium by die Wêreldkampioenskap in 2017 in Londen. Foto: Getty Images
Van Niekerk (26) het Donderdag op Twitter gesê dat sy eerste dag van hardloop "pynloos" was en dat hy "geseënd" is.
Hy het in Oktober sy knie beseer in 'n raakrugbywedstryd op Nuweland voor die Springbokke se toets teen die All Blacks.
Die besering het beteken dat Van Niekerk, wat verlede jaar goud by die Wêreldkampioenskap in die 400 m en silwer in 200 gewen het, vanjaar se Statebondspele misgeloop het.
Maar, sê Ans Botha, sy afrigter, daar is nog nie sprake daarvan dat hy terug is op die oefenbaan nie.
"Wayde is steeds in Doha (in Katar) as deel van die rehabilitasie wat hy ondergaan. Hy keer teen die middel van September terug en sal eers weer begin oefen as ek die mediese verslae bestudeer het en 100% seker is dat hy reg is.
Sy maak dit duidelik dat die hardloop waarna Van Niekerk op sosiale media verwys, glad nie beteken dat hy weer begin oefen het nie.
Botha wou ook nie bespiegel oor hoe lank dit vir Van Niekerk sal neem om weer mededingend deel te neem nie.